# Titoktartási megállapodás

**összekapcsolási tárgyalásokhoz**

amely létrejött egyrészről

a **Magyar Telekom Nyrt.** (székhely: 1097 Budapest, Könyves Kálmán krt. 36.; Cg.01-10-041928; adószám: 10773381-2-44; a továbbiakban: **Magyar Telekom**);

másrészről

a **Partner cégneve** (székhely: […………];Cg.[…………]; adószám: […………] kapcsolattartó neve, beosztása: [……..]; kapcsolattartó elérhetősége: […………]; a továbbiakban: **Partner**)

között az alábbi feltételek szerint:

**Előzmények**

1. Partner összekapcsolási szerződés megkötése iránti ajánlatot kíván tenni a Magyar Telekomnak és a Felek ezen összekapcsolási szerződés megkötése és teljesítése érdekében tárgyalásokat (a továbbiakban: **Tárgyalások**) kívánnak egymással folytatni.
2. Felek a Tárgyalások során, azt megelőzően, követően, illetve azokkal összefüggésben egymásnak átadott információk bizalmas kezelése érdekében az alábbi titoktartási megállapodást kötik egymással:
3. A Felek a Tárgyalások folytatásának tényét és a Tárgyalások során, azokat megelőzően, követően, illetve azokkal összefüggésben átadott titkos (egészben vagy elemeinek összességeként nem közismert vagy az érintett gazdasági tevékenységet végző személyek számára nem könnyen hozzáférhető), vagyoni értékkel bíró információkat, különösen, de nem kizárólag a Tárgyalások tartalmát, szellemi termékeit, technológiai adatait, eszközeit, egyéb üzleti adatait, pl. üzleti terveit, ideértve különösen a szóbeli és elektronikus információt bizalmasnak minősítik, és vállalják, hogy üzleti titokként kezelik, függetlenül attól, hogy az ilyen bizalmas információ bizalmasként volt-e megjelölve (a továbbiakban: **Bizalmas Információ**).
4. Felek a Bizalmas Információt kizárólag a Tárgyalások lefolytatása és az összekapcsolási szerződés megkötése és teljesítése, valamint a vonatkozó jogszabályoknak való megfelelés céljából, a feltétlenül indokolt terjedelemben és ideig kezelhetik, használhatják, illetve tárolhatják (a továbbiakban: **Megengedett Cél**).
5. Felek a Bizalmas Információt a vonatkozó jogszabályoknak megfelelően, valamint egymás üzleti titkaival azonos módon kötelesek megtartani. Felek vállalják továbbá, hogy megtesznek minden ésszerű óvintézkedést a Bizalmas Információ jogosulatlan hasznosításának és felfedésének megakadályozására. Felek továbbá vállalják, hogy a Bizalmas Információról csak a Megengedett Célból készítenek és tárolnak másolatot. Nem minősül a titoktartási kötelezettség megszegésének, ha
   1. a Bizalmas Információ felfedésére a Fél bíróság, hatóság vagy egyéb közhatalmat gyakorló belföldi vagy nemzetközi szervezet kötelezése, belföldi, uniós vagy alkalmazandó külföldi jogszabály alapján köteles, azzal, hogy az érintett Fél kérelmezni köteles a Bizalmas Információ üzletit titokként történő, illetve zárt kezelését, továbbá lehetőség szerint ésszerű mértékben köteles jogorvoslattal élni a kötelezéssel szemben és az átadásról a másik Felet – amennyiben ez lehetséges –megfelelő időben, előzetesen értesíteni köteles;
   2. a Megengedett Célon kívül történő hasznosításhoz vagy felfedéshez a másik Fél előzetesen írásban hozzájárult;
   3. a Megengedett Célon kívül történő hasznosításra vagy felfedésre jogszabály engedélye alapján kerül sor.
6. A 3. pont alkalmazásában nem minősül harmadik személynek a Fél munkavállalója, képviselője, auditorja, jogi vagy egyéb professzionális tanácsadója, továbbá az a személy, amely a Félben vagy amelyben a Fél, továbbá amelyben a Fél együtt közvetlenül vagy közvetve többségi befolyással rendelkezik (kapcsolt vállalkozás). Erre tekintettel a Bizalmas Információnak a jelen pontban felsoroltak részére történő felfedése nem minősül a titoktartási kötelezettség megszegésének.
7. Felek vállalják, hogy saját költségükön az érintett Fél írásos felszólításának kézhezvételekor másolatok megtartása nélkül haladéktalanul visszaszolgáltatnak vagy törölnek minden Bizalmas Információt, amit az érintett Féltől kaptak.
8. A Felek rögzítik, hogy a jelen megállapodás nem keletkeztet a másik Fél javára vagy ruház át a másik Félre jogot a Bizalmas Információ részét képező szellemi alkotások (pl. védjegyek, szabadalmak, szerzői és szomszédos jogok) vagy hasonló jogok és törvényes érdekek felhasználására, használatára vagy hasznosítására.
9. A jelen megállapodás kizárólag a Bizalmas Információk átadásának és titokban tartásának feltételeit szabályozza a Felek között. Sem a Bizalmas információ, sem egyéb eleme a jelen megállapodásnak nem minősül ajánlatnak, vagy az ajánlat elfogadásának egyik Fél részéről sem, valamint sem a Bizalmas információ, sem egyéb eleme a jelen megállapodásnak nem képezi valamely a Felek között kötendő szerződés kizárólagos alapját. A jelen megállapodás továbbá a Felek között nem hoz létre semmilyen üzleti kapcsolatot, kockázatközösséget, előszerződést, szerződést vagy egyéb vállalt kötelezettséget és nem utal ilyen jogviszonyok létrejöttének valószínűségére.
10. A Felek vállalják, hogy a megfelelő kárenyhítés érdekében haladéktalanul kötelesek egymást értesíteni, ha a jelen titoktartási megállapodást megszegik, illetve a jelen szerződés megszegését észlelik.
11. A jelen megállapodás azon a napon lép hatályba, amelyiken azt mindkét Fél szerződésszerűen aláírta. A jelen megállapodás határozatlan időtartamra jön létre, azzal, hogy amennyiben a Felek között megkötésre kerül az összekapcsolási szerződés, úgy annak titoktartási rendelkezései nyomán a jelen megállapodás az összekapcsolási szerződés hatályba lépésével megszűnik.
12. A jelen megállapodás egyetlen rendelkezése sem értelmezhető a magyar jogszabályok által az üzleti titokkal kapcsolatban biztosított jogokról való lemondásnak.
13. A Felek megállapodnak abban, hogy a jelen megállapodásból vagy azzal összefüggésben, annak megszegésével, megszűnésével, érvényességével vagy értelmezésével kapcsolatban keletkező vitát, ideértve a jelen szerződéssel összefüggésben támasztott szerződésen kívüli követeléseket is, egymással békés, tárgyalásos úton kísérlik meg rendezni. Ennek eredménytelensége esetén Felek a jelen megállapodásból eredő igények elbírálására a Tatabányai Törvényszék kizárólagos illetékességét kötik ki.
14. Felek nem engedményezhetik és ruházhatják át a jelen megállapodásból eredő jogokat és kötelezettségeket más személyre a másik Fél kifejezett és előzetes írásos engedélye nélkül.
15. Felek tudomásul veszik, hogy amennyiben jelen szerződésben foglaltakat bármelyikük megszegi, akkor az érintett Fél részére 1 000 000 Ft (egymillió forint) összegű kötbért köteles kötelezettség megszegése miatt fizetni. A kötbéren felül az érintett Fél jogosult a jelen megállapodás megszegésével kapcsolatban felmerült teljes kárát érvényesíteni.
16. A jelen megállapodásban nem szabályozott kérdésekben az üzleti titok védelméről szóló 2018. évi LIV. törvény, valamint a Polgári Törvénykönyvről szóló 2013. évi V. törvény rendelkezései az irányadóak.
17. Felek a jelen megállapodást mint akaratukkal mindenben megegyezőt az arra felhatalmazott és jogosult képviselőik útján írják alá.

|  |  |
| --- | --- |
| Budapest, az elektronikus aláírás időbélyegzőjében rögzített időpontban  **Magyar Telekom Nyrt.** | |
| képviseletében: | |
|  | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Markovics Sándor | Németh Gábor |
| Partner & Product Chapter Lead | Digitalization & Analysis Team Lead |

|  |  |
| --- | --- |
| Település, ÉÉÉÉ. HH. NN. vagy az elektronikus aláírás időbélyegzőjében rögzített időpontban  **Partner neve.** | |
| képviseletében: | |
|  | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Név | Név |
| beosztás | beosztás |